Snuffelhond snuif miljoene se heroïen by grenspos uitDie dwelms waarop beslag gelê is. Foto: Verksaf Heroïen ter waarde van miljoene rande is Donderdag met die hulp van ŉ snuffelhond by die Lebombo-grenspos tussen Mpumalanga en Mosambiek opgespoor. Sandile Memela, woordvoerder van die Suid-Afrikaanse Inkomstediens (SAID), het Vrydag gesê die heroïen is in ŉ Corsa-bakkie gevind wat die land vanuit Mosambiek binnegekom het. “ŉ Doeanebeampte en hondehanteerder was omstreeks 17:00 besig met roetine-inspeksie by die grenspos, toe die bakkie voorgekeer is. Die bestuurder van die voertuig het niks by doeane verklaar nie en ingestem dat die voertuig deursoek word. Die snuffelhond het verskeie positiewe aanduidings van dwelms gemaak, waarna die voertuig verder deursoek is,” het Memela gesê. Die dwelms is in 25 geel pakkies in die deurpanele en sitplek versteek. Dit weeg 26,6 kg en het ŉ geskatte waarde van R7,9 miljoen. Volgens Dineo Sekgotodi, woordvoerder van die Valke, is die man ŉ 21-jarige Suid-Afrikaner van die Mkhuhlu- informele nedersetting noord van Calcutta in Mpumalanga. Hy is in hegtenis geneem op aanklag van dwelmhandel. Die Valke het beslag gelê op die dwelms en ondersoek die saak verder.